
  RAPORT

asupra proiectului de Lege pentru aprobarea Ordonanţei Guvernului nr.87/1998 privind înfiinţarea Comisiei de Evaluare şi Acreditare a Învăţământului Preuniversitar 

În urma examinării proiectului de Lege pentru aprobarea Ordonanţei Guvernului nr.87/1998 privind înfiinţarea Comisiei de Evaluare şi Acreditare a Învăţământului Preuniversitar, în şedinţa din ziua de 23 decembrie 1998, Comisia propune ca acesta să fie supus spre dezbatere şi adoptate cu următoarele amendamente:

	Nr.

Crt.
	Articolul

Textul iniţial
	Text adoptat de Comisie
	Motivare

	1.
	Titlul legii

Lege pentru aprobarea Ordonanţei Guvernului nr.87/1998 privind înfiinţarea Comisiei de Evaluare şi Acreditare a Învăţământului Preuniversitar 
	Titlul legii

Lege pentru aprobarea Ordonanţei Guvernului nr.87/1998 privind înfiinţarea Comisiei de Evaluare şi Acreditare a Învăţământului Preuniversitar

Titlul Ordonanţei se modifică după cum urmează:

Lege pentru aprobarea Ordonanţei Guvernului nr.87/1998 privind înfiinţarea, funcţionarea şi atribuţiile Comisiei de Evaluare şi Acreditare a Învăţământului Preuniversitar
	

	2.
	Art.1 (1) În aplicarea prevederilor art.106 din Legea învăţământului nr.84/1995, republicată, cu modificările şi completările ulterioare se înfiinţează, pe lângă Ministerul Educaţiei Naţionale, Comisia de Evaluare şi Acreditare a Învăţământului Preuniversitar, cu sediul în Bucureşti, str.General Berthelot nr.28-30, sectorul 1.

(2) Comisia de Evaluare şi Acreditare a Învăţământului Preuniversitar este formată dintr-un număr de 18-20 membri, numiţi prin ordin al ministrului educaţiei naţionale dintre specialiştii în domeniul învăţământului, recunoscuţi prin competenţa profesională şi probitate morală.

(3) Comisia de Evaluare şi Acreditare a Învăţământului Preuniversitar are în componenţă subcomisii de specialitate. Activitatea, organizarea şi funcţionarea subcomisiilor de specialitate se desfăşoară potrivit Regulamentului de organizare şi funcţionare prevăzut la art.5.
	Capitolul I – Dispoziţii generale

Art.1 (1) În baza art.106 şi art.148 din Legea învăţământului nr.84/1995, cu modificările ulterioare, se înfiinţează, pe lângă Ministerul Educaţiei Naţionale, Comisia de Evaluare şi Acreditare a Învăţământului Preuniversitar, cu sediul în Bucureşti.

(2) Comisia de Evaluare şi Acreditare a Învăţământului Preuniversitar este subordonată direct ministrului educaţiei naţionale.

(3) Comisia de Evaluare şi Acreditare a Învăţământului Preuniversitar este formată din 21 membri - cadre didactice,  recunoscute prin competenţă profesională şi probitate morală, propuse de inspectoratele şcolare, precum şi de organismele profesionale ale învăţământului preuniversitar, pe niveluri, filiere, profiluri şi specializări. Lista candidaţilor se face publică. Contestaţiile la această listă se depun la Ministerul Educaţiei Naţionale – Cabinetul ministrului, în termen de 15 zile de la publicare.După rezolvarea contestaţiilor, ministrul educaţiei naţionale definitivează lista candidaţilor şi o aprobă prin Ordin.

(4) Comisia de Evaluare şi Acreditare a Învăţământului Preuniversitar se reînnoieşte la fiecare 3 ani, în proporţie de 2/3 din numărul membrilor săi. Mandatul preşedintelui, al vicepreşedintelui şi al secretarului este de 4 ani şi se poate reînnoi o singură dată. Un membru poate face parte din Comisie pe o perioadă de cel mult două mandate. 

(5) Preşedintele, vicepreşedintele şi secretarul Comisiei de Evaluare şi Acreditare a Învăţământului Preuniversitar sunt numiţi de ministrul educaţiei naţionale, la propunerea membrilor Comisiei. 

(6) Revocarea preşedintelui, a vicepreşedintelui sau a secretarului se face la propunerea a cel puţin 2/3 din membrii Comisiei, prin ordin al ministrului. Ceilalţi membri ai Comisiei pot fi revocaţi prin ordin al ministrului.

(7) Pentru învăţământul liceal şi postliceal, Comisia de Evaluare şi Acreditare a Învăţământului Preuniversitar stabileşte propriile subcomisii de evaluare din rândul membrilor Comisiei.


	

	3.
	Art.2 (1) Comisia prevăzută la art.1 este condusă de un preşedinte, ajutat de un vicepreşedinte, aleşi prin vot secret dintre membrii acesteia.

(2) Preşedintele şi vicepreşedintele Comisiei sunt plătiţi pentru activitatea desfăşurată, în funcţie de volumul de muncă prestată, pe baza tarifului orar, utilizat pentru activitatea didactică, calculat în raport cu salariul de bază prevăzut pentru funcţia de profesor gradul I, cu vechimea cea mai mare. Sumele încasate lunar nu pot depăşi salariul de bază în raport cu care se calculează tariful orar.

(3) Pentru activitatea desfăşurată în cadrul comisiei, fiecare membru al acesteia primeşte o indemnizaţie de şedinţă în valoare de 50 % din sumele cuvenite preşedintelui.
	Art.2 La nivelul judeţelor şi al municipiului Bucureşti se constituie Comisii judeţene de evaluare şi acreditare a învăţământului preuniversitar formate din câte cinci membri, pentru fiecare nivel de învăţământ, filieră, profil şi specializare. Aceste comisii sunt conduse de un singur preşedinte, cu rang de inspector general adjunct, numit prin ordin al ministrului educaţiei naţionale, la propunerea inspectorului şcolar general şi cu avizul  Comisiei de Evaluare şi Acreditare a Învăţământului Preuniversitar. Componenţa comisiilor judeţene se stabileşte prin Regulamentul de organizare şi funcţionare al Comisiei de Evaluare şi Acreditare a Învăţământului Preuniversitar. Membrii acestora sunt numiţi de către preşedinte din lista cadrelor didactice în domeniu, avizată de Comisia de Evaluare şi Acreditare a Învăţământului Preuniversitar, incluzând în mod obligatoriu un inspector şcolar sau un inspector şcolar de specialitate pentru fiecare comisie. Lista cadrelor didactice în domeniu se face publică, prin presa locală. Contestaţiile la această listă se depun la cabinetul inspectorului şcolar general,  în termen de 15 zile de la publicare. După rezolvarea contestaţiilor, inspectorul şcolar general definitivează lista candidaţilor şi o înaintează spre avizare Comisiei de Evaluare şi Acreditare a Învăţământului Preuniversitar .
	Art.2 din ordonanţă trece, cu modificări, la Capitolul IV “Finanţarea activităţii de evaluare şi acreditare”. 

	4.
	Art.3. Lucrările de secretariat ale Comisiei de Evaluare şi Acreditare a Învăţământului Preuniversitar se asigură de către Ministerul Educaţiei Naţionale.
	Art.3. Comisia de Evaluare şi Acreditare a Învăţământului Preuniversitar dispune de un aparat propriu, format din 12 persoane. Aparatul propriu este integrat în structura Ministerului Educaţiei Naţionale, peste numărul posturilor aprobate în organigrama de funcţionare. Comisia  are dreptul să folosească colaboratori externi, specialişti în domeniu, remuneraţi conform legii.


	

	5.
	Art.4. (1) Comisia de Evaluare şi Acreditare a Învăţământului Preuniversitar percepe taxe pentru activitatea pe care o desfăşoară de la unităţile de învăţământ particular preuniversitar. Fondurile rezultate se gestionează în regim extrabugetar de Ministerul Educaţiei Naţionale şi sunt utilizate pentru finanţarea cheltuielilor de funcţionare ale comisiei şi subcomisiilor de specialitate.

(2) Cuantumul taxelor se stabileşte prin hotărâre a Guvernului.
	Art.4.  Comisia de Evaluare şi Acreditare a Învăţământului Preuniversitar şi comisiile judeţene de evaluare îşi desfăşoară activitatea pe baza regulamentului propriu, aprobat prin hotărâre a Guvernului.


	Art,4 din ordonanţă trece, cu modificări, la Cap.IV “Finanţarea activităţii de evaluare şi acreditare”.

- Text provenit de la Art.5 din ordonanţă.

	6.
	Art.5. Comisia de Evaluare şi Acreditare a Învăţământului Preuniversitar îşi desfăşoară activitatea potrivit Regulamentului de organizare şi funcţionare ce se va aproba prin hotărâre a Guvernului. Prin Regulamentul de organizare şi funcţionare se aprobă şi sistemul de remunerare a membrilor subcomisiilor de specialitate. 
	CAPITOLUL II - Atribuţiile Comisiei de Evaluare şi Acreditare  a  Învăţământului Preuniversitar

Art.5. Comisia de Evaluare şi Acreditare a Învăţământului Preuniversitar are următoarele atribuţii:

a) elaborează criteriile şi standardele naţionale de evaluare şi acreditare, specifice fiecărei faze a procesului de acreditare şi le reactualizează periodic; 

b) asigură controlul metodologic al îndeplinirii standardelor naţionale;

c) analizează rapoartele de evaluare pentru acordarea autorizaţiei de încredere sau acreditare liceelor şi şcolilor postliceale şi propune ministrului educaţiei naţionale acordarea autorizaţiei de încredere sau acreditarea;

d) asigură, din proprie iniţiativă, la cerere, sesizare sau contestaţie, expertiza în unităţile de învăţământ evaluate de comisiile judeţene sau de subcomisiile din cadrul Comisiei de Evaluare şi Acreditare a Învăţământului Preuniversitar;

e) organizează controlul, prin sondaj, la unităţile de învăţământ cu autorizaţie de încredere sau acreditate, pentru respectarea standardelor naţionale;

f) asigură îndrumarea şi controlul activităţii comisiilor judeţene şi ale municipiului Bucureşti;

g) propune ministrului educaţiei naţionale retragerea autorizaţiei de încredere sau acreditarea pentru  unităţile de învăţământ liceale şi postliceale care nu respectă standardele naţionale;

h) elaborează raportul anual de evaluare şi acreditare al unităţilor de învăţământ preuniversitar, care se face public;


	Art.5 din ordonanţă se regăseşte, cu modificări, la Art.4 şi la Cap.IV din textul propus de comisie.

	7.
	
	CAPITOLUL III - Procedurile pentru autorizarea de încredere şi de acreditare 

Art.6.  Procesul de evaluare şi acreditare al unităţilor de învăţământ preuniversitar cuprinde două faze:

a) autorizarea de încredere, care acordă dreptul de înfiinţare, organizare şi funcţionare provizorie a unităţii respective;

b) acreditarea, care acordă unităţii respective toate drepturile ce decurg din lege.


	

	8.
	
	Art.7 (1) Evaluarea, acordarea autorizaţiei de încredere şi acreditarea grădiniţelor, şcolilor primare şi gimnaziale, precum şi a şcolilor profesionale şi de ucenici sunt de competenţa comisiilor judeţene, aflate în subordinea Comisiei de Evaluare şi Acreditare a Învăţământului Preuniversitar.

(2) Evaluarea, acordarea autorizaţiei de încredere şi acreditarea liceelor şi şcolilor postliceale sunt de competenţa Comisiei de Evaluare şi Acreditare a Învăţământului Preuniversitar.


	

	9.
	
	Art.8 (1) Autorizarea de încredere trebuie solicitată de persoanele fizice sau juridice interesate pentru înfiinţarea unei unităţi de învăţământ preuniversitar. Acestea depun cererea şi raportul de autoevaluare la comisiile de pe lângă inspectoratele şcolare. 

(2) Dosarele de autoevaluare se întocmesc potrivit procedurii stabilite prin Regulamentul de organizare şi funcţionare al Comisiei de Evaluare şi Acreditare a Învăţământului Preuniversitar.

(3) Procedura de acordare a autorizaţiei de încredere cuprinde următoarele etape:

a) subcomisiile desemnate de Comisia de Evaluare şi Acreditare a Învăţământului Preuniversitar, respectiv de comisiile judeţene, constituite de preşedintele acestora, analizează, după caz, oportunitatea sau intenţia din dosarul de autoevaluare în raport cu criteriile şi standardele minimale prevăzute pentru nivelul, filiera, profilul sau specializarea respectivă;

b) în baza raportului comisiilor de evaluare, ministrul educaţiei naţionale, respectiv inspectorul şcolar general, emite ordin, sau după caz, decizie de acordare a autorizaţiei de încredere.


	

	10.
	
	Art.9 (1) Acreditarea trebuie solicitată după acordarea autorizaţiei de încredere, astfel:

a) după cel mult 4 ani, pentru grădiniţe şi şcoli primare;

b) după primul examen de capacite , pentru gimnaziu;

c) după primul examen de bacalaureat, pentru liceu;

d) după primul examen de absolvire, pentru şcolile profesionale, de ucenici şi postliceale.

(2)  Procedura de acreditare cuprinde următoarele etape:

a) unităţile interesate care, în baza autorizaţiei de încredere, au desfăşurat activităţi de învăţământ preuniversitar,  elaborează un raport de autoevaluare pe baza criteriilor de evaluare şi a standardelor naţionale aprobate prin hotărâre de Guvern. Raportul de autoevaluare se anexează la cererea de acreditare şi se înaintează Comisiei de Evaluare şi Acreditare a Învăţământului Preuniversitar sau, după caz, comisiilor judeţene, respectiv a municipiului Bucureşti;

b) comisiile şi subcomisiile de evaluare prevăzute la art.1 alin.(7) şi art.2, întocmesc rapoarte de evaluare pe baza analizei raportului de autoevaluare şi a verificării îndeplinirii standardelor corespunzătoare criteriilor generale cuprinse în lege;

c) Comisia de Evaluare şi Acreditare a Învăţământului Preuniversitar, pe baza rapoartelor de evaluare a subcomisiilor din subordine, propune ministrului educaţiei naţionale acordarea sau, după caz, neacordarea acreditării, pentru fiecare unitate de învăţământ liceal sau postliceal, cu filierele, cu profilurile şi specializările respective. Rapoartele subcomisiilor de evaluare constituie înscrisuri publice, cu toate consecinţele prevăzute de lege; în baza raportului Comisiei de Evaluare şi Acreditare a Învăţământului Preuniversitar, ministrul educaţiei naţionale, acordă prin ordin unităţilor solicitante, licee şi şcoli postliceale, acreditarea pentru fiecare filieră, profil şi specializare, în parte;

d) comisiile judeţene şi ale municipiului Bucureşti, în baza raportului de evaluare întocmit, propune inspectorului şcolar general acordarea sau, după caz, neacordarea acreditării pentru fiecare nivel de învăţământ sau meserie; în baza raportului comisiei judeţene şi a municipiului Bucureşti, inspectoratul şcolar general acordă, prin decizie, unităţilor solicitante, grădiniţe, şcoli primare şi gimnaziale, şcoli profesionale şi de ucenici, acreditarea pentru fiecare nivel de învăţământ şi meserie.


	Text provenit de la art.107 din Legea nr.84/1995.

	11.
	
	Art.10.  Unităţile de învăţământ care au primit autorizarea de încredere au dreptul de a angaja şi promova, prin concurs, personal didactic, didactic auxiliar şi administrativ,  în condiţiile legii.


	

	12.
	
	Art.11. Unităţile de învăţământ liceal şi postliceal acreditate se supun periodic, din cinci în cinci ani, evaluării de către Comisia de Evaluare şi Acreditare a Învăţământului Preuniversitar. În situaţia unui raport nefavorabil, Ministerul Educaţiei Naţionale avertizează unitatea de învăţământ cu privire la nivelul, filiera, profilul sau specializarea în cauză şi, după un an, în baza unei noi evaluări cu rezultat negativ, prin ordin al ministrului educaţiei naţionale, se dispune încetarea şcolarizării la nivelul, filiera, profilul sau specializarea în cauză, începând cu primul an de şcolarizare. Elevii vor fi transferaţi la alte unităţi de învăţământ.


	

	13.
	
	Art.12. Procedura prevăzută la art.9 se aplică corespunzător grădiniţelor, şcolilor primare şi gimnaziale, şcolilor profesionale şi de ucenici, de către comisiile judeţene de evaluare şi acreditare. În situaţia unui raport negativ, inspectoratul şcolar avertizează unitatea respectivă şi, după un an, în baza unei noi evaluări cu rezultat negativ, prin decizia inspectorului şcolar general, se dispune încetarea şcolarizării, începând cu primul an de învăţământ şi transferarea preşcolarilor sau a elevilor la alte unităţi de învăţământ.


	

	14.
	
	CAPITOLUL IV -  Finanţarea activităţii de evaluare şi acreditare

Art. 13 (1)  Cheltuielile privind organizarea şi funcţionarea Comisiei de Evaluare şi Acreditare a Învăţământului Preuniversitar, precum şi a subcomisiilor din subordine, sunt prevăzute în bugetul propriu al acestora, înscris în bugetul Ministerului Educaţiei Naţionale.

(2) Persoanele fizice sau juridice, interesate în organizarea şi desfăşurarea unei activităţi de învăţământ preuniversitar, achită la data depunerii cererii de autorizare de încredere sau de acreditare o taxă pentru fiecare fază a procedurii de acreditare, pentru fiecare nivel şi profil, în cuantumul a 10 salarii lunare brute de educatoare, învăţător sau profesor, după caz, din învăţământul de stat, cu vechime maximă.

(3) Persoanele fizice sau juridice, interesate în organizarea şi funcţionarea unităţilor de învăţământ liceal şi postliceal, depun taxa prevăzută la art.13 alin.(2), odată cu dosarul de autoevaluare, în contul Comisiei de Evaluare şi Acreditare a Învăţământului Preuniversitar.

(4) Persoanele fizice sau juridice, interesate în organizarea şi funcţionarea grădiniţelor, şcolilor primare şi gimnaziale, precum şi ale şcolilor profesionale şi de ucenici, depun taxa prevăzută la art.13 alin.(2) odată cu dosarul de autoevaluare într-un cont special deschis de inspectoratele şcolare judeţene. Aceste fonduri se redistribuie între inspectoratul şcolar şi Ministerul Educaţiei Naţionale, potrivit reglementărilor stabilite prin ordin al ministrului educaţiei naţionale.

(5) Fondurile rezultate din aceste taxe se gestionează în regim extrabugetar şi sunt utilizate pentru finanţarea cheltuielilor aferente Comisiei de Evaluare şi Acreditare a Învăţământului Preuniversitar  şi subcomisiilor din subordine precum şi de Comisiile judeţene.


	

	15.
	
	Art.14 (1) Pentru învăţământul particular preşcolar şi obligatoriu, prin excepţie de la prevederile art.13 (2), taxa prevăzută este de 50 % din cuantumul stabilit.

(2) Pentru unităţile de învăţământ de stat costurile procedurilor de evaluare şi acreditare sunt suportate în proporţie de 50 % din bugetul Ministerului Educaţiei Naţionale şi 50 % din bugetele locale.

(3) Soldurile de la sfârşitul anului, provenite din taxele menţionate la art.13 alin.(2), se reportează în anul următor, cu aceeaşi destinaţie, şi se cuprind în bugetul de venituri şi cheltuieli.


	

	16.
	
	CAPITOLUL V -   Dispoziţii tranzitorii şi finale

Art.15 Unităţile de învăţământ liceal şi postliceal pot organiza admiterea şi pot continua activitatea de învăţământ la filierele, profilurile şi specializările pentru care au obţinut autorizaţie de încredere sau acreditarea.


	

	17.
	
	Art.16. Acreditarea recunoaşte valabilitatea întregii activităţi desfăşurată de unitatea de învăţământ preuniversitar până la data acordării acesteia.


	

	18.
	
	Art.17. Rapoartele Comisiei de Evaluare şi Acreditare a Învăţământului Preuniversitar, precum şi rapoartele comisiilor judeţene se aduc la cunoştinţa unităţilor de învăţământ care au fost supuse procedurii de evaluare şi acreditare. Ordinul ministrului educaţiei naţionale privind acreditarea unităţilor de învăţământ liceal şi postliceal se publică în Monitorul Oficial al României, partea I. Deciziile privind acreditarea grădiniţelor, şcolilor primare şi gimnaziale, şcolilor profesionale şi de ucenici se fac publice la nivel local. Continuarea activităţii unităţilor de învăţământ preuniversitar în alte condiţii decât cele prevăzute în Legea învăţământului şi în prezenta lege, atrage după sine răspunderea juridică a celor vinovaţi.


	

	19.
	
	Art.18. Preşedintele Comisiei de Evaluare şi Acreditare a Învăţământului Preuniversitar este echivalat ca funcţie cu directorul general din Ministerul Educaţiei Naţionale. Funcţiile de vicepreşedinte şi secretar al Comisiei sunt echivalente cu funcţia de director în Ministerul Educaţiei Naţionale. Salarizarea acestora se face potrivit legii. Membrii Comisiei, precum şi membrii subcomisiilor, beneficiază de o indemnizaţie lunară calculată în raport cu salariul de bază prevăzut pentru funcţia de profesor gradul I, cu vechime maximă, în funcţie de volumul de muncă prestat, indemnizaţie stabilită prin ordin al ministrului educaţiei naţionale. Aceeaşi prevedere se aplică în mod corespunzător şi pentru membrii comisiilor judeţene.


	

	20.
	
	Art.19.  Unităţile de învăţământ de stat în funcţiune la data intrării în vigoare a prezentei legi  sunt considerate acreditate şi se supun numai procedurii de evaluare, conform art.11 şi art.12.


	

	21.
	
	Art.20.  Contestaţiile cu privire la actele de autorizare sau acreditare se adresează, după caz, inspectorului şcolar general, respectiv preşedintelui Comisiei de Evaluare şi Acreditare a Învăţământului Preuniversitar sau ministrului educaţiei naţionale şi se soluţionează conform art.5 lit.(d). Decizia aparţine ministrului educaţiei naţionale şi este definitivă.

 
	


Având în vedere conţinutul juridic şi obiectul reglementării proiectul de lege face parte din categoria legilor ordinare.

NOTĂ: Modificările şi completările operate de Comisie asigură cadrul legislativ necesar până la elaborarea legii speciale de acreditare a unităţilor de învăţământ, prevăzută la Art.183 din Legea nr.84/1995.




           PREŞEDINTE





SECRETAR



            Prof.univ.dr.ing.Anghel Stanciu

     Prof.univ.dr.Alexandru Ionescu

Expert parlamentar

    Simion Cioată

